РЕШЕНИЕ ЗА ИЗПЪЛНЕНИЕ НА СЪВЕТА
от 15 ноември 2013 година
за предоставяне на разрешение на Румъния да продължи да прилага специална мярка за дерогация от член 193 от Директива 2006/112/ЕО относно общата система на данъка върху добавената стойност
(2013/676/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз,
като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
като взе предвид предложението на Европейската комисия,
като има предвид, че:
(1)
С писмо, заведено в Генералния секретариат на Комисията на 13 март 2013 г., Румъния поиска разрешение за удължаване на срока на прилагане на специална мярка за дерогация от член 193 от Директива 2006/112/ЕО по отношение на доставките на изделия от дърво.
(2)
В съответствие с член 395, параграф 2, втора алинея от Директива 2006/112/ЕО с писмо от 17 юни 2013 г. Комисията информира останалите държави членки за отправеното от Румъния искане. С писмо от 18 юни 2013 г. Комисията уведоми Румъния, че разполага с цялата информация, която счита за необходима за оценка на искането.
(3)
По принцип, съгласно член 193 от Директива 2006/112/ЕО лице - платец на данъка върху добавената стойност (ДДС), е данъчно задълженото лице, което доставя стоките или услугите.
(4)
С Решение за изпълнение 2010/583/ЕС на Съвета (2) на Румъния бе дадено разрешение да въведе мярка за дерогация съгласно член 395 от Директива 2006/112/ЕО, за да може в случай на доставки на изделия от дърво от данъчно задължени лица да определя получателя за лице - платец на ДДС.
(5)
Преди да бъде дадено посоченото разрешение по отношение на дървения материал да се прилага самоначисляване, Румъния срещаше проблеми на пазара на дървен материал поради естеството на пазара и на участващите в него предприятия. Секторът обхваща голям брой малки предприятия, които трудно се контролират от страна на румънските органи. Според румънските органи определянето на получателя за лице - платец на ДДС, е довело до предотвратяване на избягването и неплащането на данък в този сектор и поради това продължава да бъде обосновано.
(6)
Мярката е пропорционална на поставените цели, тъй като не е предназначена за всеобщо приложение, а само за тясно специфични доставки в сектора, които създават значителни проблеми по отношение на избягването и неплащането на данък.
(7)
Комисията счита, че мярката не би следвало да води до неблагоприятно въздействие върху предотвратяването на измамите в сектора на търговията на дребно, нито в други сектори или други държави членки.
(8)
Разрешението следва да се предостави за ограничен срок до 31 декември 2016 г.
(9)
В случай че Румъния поиска следващо удължаване на този срок за периода след 2016 г., не по-късно от 1 април 2016 г. тя трябва да представи на Комисията искане за удължаване, придружено от доклад. С оглед натрупания към посочената дата опит следва да се прецени дали дерогацията продължава да е обоснована.
(10)
Дерогацията няма отрицателно въздействие върху собствените ресурси на Съюза, формирани от ДДС,
ПРИЕ НАСТОЯЩОТО РЕШЕНИЕ:
Член 1
Чрез дерогация от член 193 от Директива 2006/112/ЕО, на Румъния се разрешава до 31 декември 2016 г. да определя за лице - платец на ДДС, данъчно задълженото лице, на което се доставят стоките или услугите, посочени в член 2 от настоящото решение.
Член 2
Предвидената в член 1 дерогация се прилага за доставките от данъчно задължени лица на изделия от дърво, включително стоящата маса на горите, кръгло или разцепено дърво за обработка, дърва за горене, изделия от дървен материал, дърво с четвъртита форма или дървени стърготини, както и сурова или обработена дървесина или полуготови изделия от дърво.
Член 3
Всяко искане за удължаване на срока на прилагане на мярката, предвидена в настоящото решение, се представя на Комисията не по-късно от 1 април 2016 г. и се придружава от доклад, който включва оценка на ефективността на мярката и оценка на риска от измами в дървопреработвателния сектор.
Член 4
Адресат на настоящото решение е Румъния.
Съставено в Брюксел на 15 ноември 2013 година.